Damme raak voller in Algoabaai | Netwerk24
Damme raak voller in Algoabaai
Deur Cara-Lee Dorfling 10 September 2018 22:37
Die gesamentlike vlakke van opgaardamme wat water aan die Algoabaai-waterstelsel verskaf, het ná die afgelope week se goeie reënval meer as verdubbel.
Ná die goeie reën die afgelope twee naweke in veral Port Elizabeth en in van die opvangsgebiede lyk dinge heelwat beter, luidens ’n verklaring van die departement van water en sanitasie.
Die Kougadam is Saterdag minder as 20% vol. Foto: Cara-Lee Dorfling
Die waterstelsel was die afgelope jaar onder geweldige druk en die gesamentlike watervlakke het weekliks gedaal ondanks streng waterbeperkings.
Verlede Maandag was die gesamentlike vlakke op ’n ongekende laagtepunt van 17,82%.
Maar ná die naweek se reën het dit teen Maandag op 39,96% gestaan.
Die Churchilldam is nou meer as 90%–vol en die Loeriedam, ’n kleiner balanseringsdam, staan op 100%.
Water stroom Saterdagmiddag af teen die Loeriedam se wal toe die dam 100% vol was. Foto: Cara-Lee Dorfling
Die styging in watervlakke tussen 3 September en 10 September, soos gemeet deur amptenare van die Nelson Mandelabaai-metro, is:
Kouga: 6,79% en 30,93%.
Churchilldam: 16,45% en 90,49%.
Impofudam: 27,27% en 31,24%.
Groendaldam: 38,92% en 48,20%.
Loeriedam: 86,55% en 100%
“Dit is ook bemoedigend dat sowat 200 mm in dieselfde tydperk in die Langkloof-gebied geval het. Die water sal na verwagting die Kougadam teen Maandagaand of Dinsdagoggend bereik,” lui die verklaring van Sputnik Ratau, departementele woordvoerder.
Mongameli Bobani, burgemeester van die Nelson Mandelabaai-metro, sal die opgaardamme Dinsdag saam met Andile Lungisa, burgemeesterskomiteelid vir infrastruktuur en ingenieurswese, besoek om die impak van die waterkrisis in die metro te ondersoek.
Meer oor: Kougadam | Oos-Kaap | Waterkrisis | Damvlakke | Droogte
KYK: Sneeu val en riviere loop die naweek